Ġimagħtejn wara li ħamest’irġiel ammettew li ppruvaw jisirqu minn ħanut li jbiegħ il-kmamar tal-banju fir-Rabat Għawdex, l-akkużati li kienu qed jinżammu arrestati fil-Faċilita’ Korrettiva ta’ Kordin reġgħu ttellgħu Għawdex għas-sentenza. Wara li semgħet lis-sid tal-Bubbles Bathrooms, Raymond Caruana, jaħfer lill-ħatja, il-Maġsitrat Joanne Vella Cuschieri tat is-sentenza. Ronnie McKay ta’ 33 sena u Juanito Himenes ta’ 21 sena ġew kundannati sena u nofs ħabs kull wieħed, waqt li Kurt Buttigieg ta’ 33 sena ntbagħat sentejn u xahrejn ħabs. Il-Maġistrat Vella Cuschieri qalet li fil-konfront ta’ dawn it-tliet irġiel ma kellhiex għażla oħra ħlief li timponi sentenza ta’ priġunerija billi huma riċedivi. Robert Agius ta’ 42 sena u Daniel Vella 25 ta’ sena ġew kundannati 13-il xahar ħabs sospiżi għal tliet snin. Il-Qorti qalet li dawn iż-żewġt’irġiel għandhom kondotta nadifa u qed jingħataw ċans ieħor. Erba’ mill-irġiel indikaw li se jappellaw mis-sentenza, fosthom it-tlieta li ngħataw sentenza effettiva ta’ priġunerija. Il-Qorti ordnatilhom li jagħmlu garanzija personali ta’ €2,000 kull wieħed. Is-sentenza ngħatat f’awla mimlija qraba u Pulizija. Fi triqithom ‘il barra mill-bini tal-Qorti, wieħed mill-irġiel għamel mossi oxxeni lejn il-media. L-attentat ta’ serqa seħħ fl-aħħar jum ta’ Settembru, bis-serqa kienet sfrattata meta sid il-ħanut daħal fil-mument li l-ħallelin kienu ġewwa jħejju biex jipprivaw jiftħu s-safe. Huma ħarbu b’karozza lejn it-terminal tal-Imġarr, rikbu l-vapur u ġew arrestati fuq il-vapur tal-Gozo Channel. Mistoqsi minn tvm.com.mt x’inhi l-pożizzjoni tat-tliet irġiel li huma suldati fi ħdan il-Forzi Armati, kelliem għall-armata qal li dawn għadhom membri tal-Forzi Armati u deċiżjoni dwar l-impjieg tagħhom tittieħed wara li tingħata s-sentenza finali tal-Qorti. L-istess kelliem fakkar li l-allegat reat ma seħħx waqt li s-suldati kienu qed jaqdu d-dmirijiet tagħhom fl-armata. Temm jgħid li l-Forzi Armati tikkundana bla riżervi aġir kriminali u taħdem kontinwament biex l-imġieba tal-membri tagħha tagħmel unur lill-pajjiż.